265/2015

G var sakfelldur í héraði fyrir hlutdeild í lyfja- og tollalagabroti annarra með því að hafa flutt ólöglega til landsins nánar tiltekin lyf, áfengi og tóbak. Þá var hann sakfelldur fyrir tollalagabrot með því að hafa haft í vörslum á heimili sínu nánar tiltekið magn af sterum og munntóbaki. Var refsing hans ákveðin 30 daga fangelsi skilorðsbundið í tvö ár. Við þingfestingu málsins játað G skýlaust að hafa gerst sekur um þá háttsemi sem honum var gefin að sök en fyrir Hæstarétti var einungis deilt um refsiákvörðun héraðsdóms. Við ákvörðun refsingar var litið til játningar G og þess að brot hans hefðu ekki verið alvarleg. Hefði hann hvorki komið að skipulagningu á innflutningnum né virtist sem hann hefði haft af því broti sérstakan ávinning. Þá var litið til þess að verulegar tafir hefðu orðið á útgáfu ákæru í málinu og rekstri málsins í héraði sem G bæri enga ábyrgð á. Að þessu gættu var ákvörðun refsingar G frestað skilorðsbundið í tvö ár.

Dómur Hæstaréttar.

Mál þetta dæma hæstaréttardómararnir B-kk-nf B-kk-nf og K-kk-nf A-kk-nf og I-kvk-nf E-kvk-nf settur hæstaréttardómari.

Ríkissaksóknari skaut málinu til Hæstaréttar 31. mars 2015 í samræmi við yfirlýsingu ákærða um áfrýjun. Af hálfu ákæruvaldsins er þess krafist að refsing ákærða verði þyngd.

Ákærði krefst þess aðallega að honum verði ekki gerð refsing í málinu, en til vara að hún verði milduð.

I

Með hinum áfrýjaða dómi var ákærði sakfelldur fyrir hlutdeild í lyfja- og tollalagabroti annarra með því að hafa 1. júlí 2012 flutt ólöglega til landsins nánar tiltekin lyf, áfengi og tóbak með flutningaskipinu [...]. Þá var ákærði sakfelldur fyrir brot gegn tollalögum með því að hafa haft í vörslum á heimili sínu nánar tiltekið magn af sterum, svokölluðum Kamagra töflum og munntóbaki sem hann vissi eða mátti vita að hefðu verið ólöglega flutt til landsins.

Mál gegn ákærða og samverkamönnum hans var upphaflega höfðað af lögreglustjóranum á höfuðborgarsvæðinu með ákæru 21. desember 2013. Dómur gekk þó ekki fyrr en ári síðar og með dómi Hæstaréttar 21. janúar 2015 í máli nr. 19/2015 var ákærunni vísað frá dómi þar sem lögreglustjórann brast heimild til þess að höfða málið utan umdæmis síns án fyrirmæla frá ríkissaksóknara. Að fengnum þeim fyrirmælum höfðaði lögreglustjórinn mál á ný með ákæru 10. febrúar 2015. Við þingfestingu þess játaði ákærði skýlaust að hafa gerst sekur um þá háttsemi sem honum var gefin að sök í ákæru, en fyrir Hæstarétti er einungis deilt um refsiákvörðun héraðsdóms.

II

Við ákvörðun refsingar verður að líta til þess að ákærði játaði skýlaust brot sitt, en einnig er þess að gæta að brot ákærða, sem var sakfelldur fyrir hlutdeild í ólöglegum innflutningi samkvæmt ákærulið I og vörslu stera, lyfja og munntóbaks samkvæmt ákærulið II, voru ekki alvarleg og kom hann hvorki að skipulagningu brots samkvæmt fyrri ákæruliðnum né virðist hann hafa haft af því broti sérstakan ávinning. Þá verður að líta til þeirra verulegu tafa sem hafa orðið á málinu, en af gögnum málsins má ráða að rannsókn þess hafi að mestu lokið í ágúst 2012. Ákæruvaldið höfðaði aftur á móti ekki mál gegn ákærða sem var tækt til efnismeðferðar fyrr en í febrúar 2015 en á þeim aðfinnsluverða drætti sem varð á útgáfu ákæru og rekstri málsins í héraði hið fyrra sinn bar ákærði enga ábyrgð. Að þessu gættu er rétt að fresta ákvörðun refsingar á þann hátt sem nánar greinir í dómsorði.

Ákvæði hins áfrýjaða dóms um sakarkostnað ákærða verður staðfest.

Eftir þessum úrslitum málsins verður ákærða gert að greiða helming áfrýjunarkostnaðar málsins, þar á meðal af málsvarnarlaunum skipaðs verjanda síns, sem ákveðin eru að meðtöldum virðisaukaskatti eins og segir í dómsorði.

Dómsorð:

Ákvörðun refsingar ákærða, G-kk-ef V-kk-ef G-kk-ef, skal frestað og hún falla niður að liðnum 2 árum frá uppsögu þessa dóms haldi hann almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákvæði héraðsdóms um sakarkostnað ákærða verður staðfest.

Ákærða verður gert að greiða helming áfrýjunarkostnaðar málsins, sem samtals er 511.377 krónur að meðtöldum málsvarnarlaunum skipaðs verjanda hans, J-kk-ef J-kk-ef hæstaréttarlögmanns, 496.000 krónur.